《祷雨蟹泉》
宋代·刘子翚

厌旱讼风伯，苦雨诛云师。
天公良独难，尔民多怨咨。
夏潦包原隰，苗端涨清漪。
冬暄但流尘，土坚不衔犁。
阴阳有乘除，此理固可推。
惟神执天权，悯物思济之。
穴泉类蹄涔，幽灵隐其涯。
仿佛小双螯，控御蛟龙随。
名居列曜尊，箕毕可指撝。
顾匪郭索伦，尝辱左手持。
滂沱为一纵，岂惟润东菑。
灏灏燠气清，浮浮瘴烟披。
将闻鼓腹谣，它求折肱医。
寸泽垂二惠，此功神所尸。
遥知青青麦，春风满陵陂。
吾侪饱汤饼，敢后椒浆期。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。